**Hacktrophy Bug Bounty Projekty**

**Podmienky pre zákazníka**

Vitaj v Hacktrophy Bug Bounty Programe (ďalej len “**Program**”). Tento Program podporuje a odmieňa príspevky (oznámenie kvalifikovaných zraniteľností ako sú tieto opísané v Pravidlách projektov a Podmienkach pre etického hackera) etických hackerov (ďalej len “**Etický hacker**”), ktorí pomáhajú, aby bol internet bezpečnejší. Prostredníctvom tohto Programu Hacktrophy poskytuje peňažné odmeny a prípadne verejné uznanie za bezpečnostné zraniteľnosti zodpovedne odhalené Etickými hackermi za nasledovných podmienok.

Ak ste v našom Programe nový, prosím, preštudujte si tieto Podmienky pre zákazníka, aby ste sa dozvedeli ako sa prihlásiť do Programu a vyžívať služby poskytované Hacktrophy v súvislosti s Programom.

**Popis Programu**

Za podmienky, že Zákazník súhlasil s týmito podmienkami, Hacktrophy umožní Zákazníkovi vstúpiť do Programu a spojiť sa s Etickými hackermi. Zákazník, ktorý používa Program môže vytvárať Projekty, v ktorých ponúka odmeny za oznamovanie kvalifikovaných zraniteľností Etickými hackermi v súlade s Podmienkami pre etického hackera (ďalej len “**Projekt**”). Etickí hackeri si môžu prostredníctvom Programu prezerať Projekty a predkladať oznámenia o zraniteľnostiach.

Uvedomujeme si existenciu rozdielnych požiadaviek Zákazníkov, pokiaľ ide o obsah a cenu služieb ponúkaných Hacktrophy, a preto si Zákazník môže vybrať niektorý z týchto typov Programu:

**Balík „S“**, s týmto obsahom:

|  |  |
| --- | --- |
| **Cena balíka vrátane odmien pre Etických hackerov** |  |
| **Doba trvania** | 1 rok, alebo do vyčerpania finančného obsahu balíka určeného na výplatu odmien pre Etických hackerov |
| **Základný sken zraniteľností** | Nie |
| **Asistencia Hacktrophy pri nastavení Projektu a výšky odmien pre Etických hackerov** | Áno |
| **Moderátor** | Áno, na max. 8 validných hlásení  |
| **Propagácia Projektu v komunite Etických hackerov registrovaných u Hacktrophy** | E-mail minimálne 3x  |
| **Možnosť nastaviť výplatu odmien v cudzích menách alebo v kryptomenách** | Áno |
| **Podrobné hlásenia o zraniteľnostiach** | Áno |
| **Manuálne preverenie oznámených zraniteľností prideleným moderátorom** | Áno |
| **Mesačné prehľady o priebehu testovania** | Nie |
| **Zľava na nákup ďalšieho Hacktrophy balíka po vyčerpaní prvého balíka** | 3 % |

**Balík „M“**, s týmto obsahom:

|  |  |
| --- | --- |
| **Cena balíka vrátane odmien pre Etických hackerov** |  |
| **Doba trvania** | 1 rok, alebo do vyčerpania finančného obsahu balíka určeného na výplatu odmien pre Etických hackerov |
| **Základný sken zraniteľností** | Áno, bez manuálneho preverenia oznámených zraniteľností |
| **Asistencia Hacktrophy pri nastavení Projektu a výšky odmien pre Etických hackerov** | Áno |
| **Moderátor** | Áno, na max. 10 validných hlásení  |
| **Propagácia Projektu v komunite Etických hackerov registrovaných u Hacktrophy** | E-mail minimálne 3x Propagácia na sociálnych sieťachOsobné, adresné prizvanie najmenej 10 Etických hackerov do Projektu Zákazníka |
| **Možnosť nastaviť výplatu odmien v cudzích menách alebo v kryptomenách** | Áno |
| **Podrobné hlásenia o zraniteľnostiach** | Áno |
| **Manuálne preverenie oznámených zraniteľností prideleným moderátorom** | Áno |
| **Mesačné prehľady o priebehu testovania** | Áno |
| **Zľava na nákup ďalšieho Hacktrophy balíka po vyčerpaní prvého balíka** | 4 % |

**Balík „L“**, s týmto obsahom:

|  |  |
| --- | --- |
| **Cena balíka vrátane odmien pre Etických hackerov** |  |
| **Doba trvania** | 1 rok, alebo do vyčerpania finančného obsahu balíka určeného na výplatu odmien pre Etických hackerov |
| **Základný sken zraniteľností** | Áno, s manuálnym preverením oznámených zraniteľností |
| **Asistencia Hacktrophy pri nastavení Projektu a výšky odmien pre Etických hackerov** | Áno |
| **Moderátor** | Áno, na max 15 validných hlásení |
| **Propagácia Projektu v komunite Etických hackerov registrovaných u Hacktrophy** | E-mail minimálne 3x Propagácia na sociálnych sieťachOsobné, adresné prizvanie najmenej 15 Etických hackerov do Projektu Zákazníka |
| **Možnosť nastaviť výplatu odmien v cudzích menách alebo v kryptomenách** | Áno |
| **Podrobné hlásenia o zraniteľnostiach** | Áno |
| **Manuálne preverenie oznámených zraniteľností prideleným moderátorom** | Áno |
| **Mesačné prehľady o priebehu testovania** | Áno |
| **Zľava na nákup ďalšieho Hacktrophy balíka po vyčerpaní prvého balíka** | 6 % |

**Balík „Na mieru“ alebo „Podľa seba“ (Premium)**

|  |  |
| --- | --- |
| **Cena balíka vrátane odmien pre Etických hackerov** | Podľa dohody Hacktrophy a Zákazníka |
| **Zriaďovací poplatok** |  |
| **Doba trvania** | Podľa dohody Hacktrophy a Zákazníka, alebo do vyčerpania finančného obsahu balíka určeného na výplatu odmien pre Etických hackerov. Dohodnutý rozpočet je na mesačnej báze. |
| **Základný sken zraniteľností** | Podľa dohody Hacktrophy a Zákazníka – štandardne nie je súčasťou balíka. |
| **Asistencia Hacktrophy pri nastavení Projektu a výšky odmien pre Etických hackerov** | Podľa dohody Hacktrophy a Zákazníka |
| **Moderátor** | Podľa dohody Hacktrophy a Zákazníka (Cena za služby moderátora je 200,00 EUR na max. 10 validných hlásení mesačne ) |
| **Propagácia Projektu v komunite Etických hackerov registrovaných u Hacktrophy** | E-mail minimálne 3x Ostatné podľa dohody Hacktrophy a Zákazníka |
| **Možnosť nastaviť výplatu odmien v cudzích menách alebo v kryptomenách** | Podľa dohody Hacktrophy a Zákazníka |
| **Podrobné hlásenia o zraniteľnostiach** | Áno |
| **Manuálne preverenie oznámených zraniteľností prideleným moderátorom** | V prípade, ak si Zákazník kúpil moderátora |
| **Mesačné prehľady o priebehu testovania** | Nie |
| **Zľava na nákup ďalšieho Hacktrophy balíka po vyčerpaní prvého balíka** | Nie |

***Poznámka:*** *Zákazník sa môže bezplatne registrovať / prihlásiť do Programu a vytvoriť si skúšobný Projekt bez toho, aby ho poskytol Hacktrophy za účelom jeho zverejnenia.*

**Ostatné podmienky poskytovania služieb Hacktrophy v rámci balíkov „S“, „M“, „L“ a „Na mieru“ (resp. „Podľa seba“):**

Moderátor je osoba určená Hacktrophy, ktorá vykonáva najmä tieto činnosti:

* spolupráca so Zákazníkom pri vytváraní Projektu najmä s ohľadom na jeho zameranie a ciele,
* pomoc pri určení kategórií kvalifikovaných zraniteľností a výšky odmien pre Etických hackerov,
* komunikácia s Etickými hackermi,
* vyhodnocovanie oznámení o zraniteľnostiach,
* rozhodovanie o tom, či ide o kvalifikovanú zraniteľnosť, za oznámenie ktorej má Etický hacker nárok na odmenu podľa podmienok Programu,
* rozhodovanie sporov medzi Zákazníkmi a Etickými hackermi pokiaľ ide o kategóriu zraniteľnosti alebo výšku odmeny pre Etického hackera,
* rozhodovanie o priznaní nároku na odmenu za zraniteľnosť (t.j. o tom, či sa zraniteľnosť kvalifikuje na odmenu a o výške prípadnej odmeny), ktorá nie je definovaná v Projekte, a to v súčinnosti so Zákazníkom,
* adresovanie žiadostí o opravu oznámených zraniteľností Zákazníkom,
* asistencia a spolupráca so Zákazníkom pri oprave zraniteľností.

Všetky balíky služieb, súčasťou ktorých sú služby moderátora sú v užívateľskom rozhraní na webstránke Hacktrophy.com osobitne označené značkou „Premium“.

O výške odmien pre Etických hackerov za oznámenia o zraniteľnostiach v rámci konkrétneho Projektu Zákazníka rozhoduje Zákazník na základe návrhu výšky odmien prezentovaných Hacktrophy tak, aby Zákazník efektívne využil služby Hacktrophy v súlade s cieľom svojej účasti v Programe. Zákazník má právo výšku odmien pre Etických hackerov ponúkaných v rámci konkrétneho Projektu meniť kedykoľvek počas trvania Projektu podľa vlastného uváženia.

Automatický sken zraniteľností, ktorý je súčasťou niektorých balíkov služieb, predstavuje činnosť, ktorej cieľom je odhaliť zjavné, triviálne zraniteľnosti ešte predtým, ako bude Projekt Zákazníka zverejnený. Projekt Zákazníka bude zverejnený až po odstránení takto odhalených zraniteľností. Ak Zákazník neopraví niektoré z takto zistených validných zraniteľností, berie na vedomie, že by ich mal uviesť vo svojom Programe ako informáciu pre Etických hackerov s cieľom, aby tieto už známe zraniteľnosti nehľadali (a nemali tak aj nárok na vyplatenie odmeny). V prípade, ak tak Zákazník nevykoná, je povinný zaplatiť Etickým hackerom odmeny aj za tieto zraniteľnosti, pokiaľ ich nájdu.

Cena každého z balíkov služieb ponúkaných Hacktrophy uhradená Zákazníkom bude použitá na úhradu odmien za oznámenie zraniteľností Etickým hackerom, pričom zároveň zahŕňa a bude použitá aj na úhradu nákladov Hacktrophy na prevádzku Programu a poskytovanie súvisiacich služieb vrátane služieb moderátora.

Kúpou niektorého z balíkov služieb ponúkaných Hacktrophy nadobudne Zákazník právo využívať Program v rozsahu definovanom príslušným balíkom počas doby v trvaní najviac 1 rok. Právo Zákazníka využívať Program v rozsahu definovanom príslušným balíkom služieb však zaniká, ak došlo k vyčerpaniu finančného obsahu predmetného balíka služieb určeného na úhradu odmien Etickým hackerom, a to aj pred uplynutím doby 1 roka od kúpy predmetného balíka.

Ak bol finančný obsah Balíka „S“, „M“ alebo „L“ určený na úhradu odmien Etickým hackerom vyčerpaný, Projekt zostáva naďalej zverejnený počas celého mesiaca, v ktorom došlo k vyčerpaniu finančného obsahu balíka a Etickí hackeri môžu naďalej predkladať oznámenia o zraniteľnostiach, ktoré sa však Zákazníkovi zobrazujú nekompletné, v obmedzenom rozsahu. V takom prípade má Zákazník právo zvoliť si jednu z týchto možností:

1. Kúpa nového/ďalšieho balíka služieb so zľavou,
2. Ukončenie Projektu,
3. Kúpa jednotlivých oznámení o zraniteľnostiach na základe oznámenia moderátora, že ide o oznámenie o kvalifikovanej zraniteľnosti. Zákazník je v takom prípade povinný zaplatiť Hacktrophy cenu takého oznámenia o zraniteľnosti, ktorá predstavuje súčet odmeny pre Etického hackera a provízie Hacktrophy vo výške 20 % z odmeny pre Etického hackera.
4. V špecifických prípadoch kúpa Balíka „Na mieru“, resp. „Podľa seba“, ktorý umožňuje individuálnu dohodu o podmienkach testovania bezpečnosti a jeho financovania.

Vyššie uvedené rozhodnutie je Zákazník povinný urobiť najneskôr do konca mesiaca, v ktorom došlo k vyčerpaniu finančného obsahu balíka služieb určeného na úhradu odmien Etickým hackerom. V opačnom prípade Hacktrophy po uplynutí tohto mesiaca preruší poskytovanie služieb pre všetky zverejnené Projekty Zákazníka až do času, kým nedôjde k dohode o forme ďalšej spolupráce resp. ukončení spolupráce.

Zákazník berie na vedomie, že časť finančného obsahu balíka služieb, ktorá nebola vyčerpaná, t. j. použitá na úhradu odmien Etických hackerov počas doby 1 roka od kúpy predmetného balíka služieb, sa Zákazníkovi nevracia.

**Ako sa prihlásiť do Programu**

Zákazník sa môže prihlásiť do Programu vyplnením požadovaných údajov v prihlasovacom formulári. Zákazníkovi bude doručený e-mail potvrdzujúci prihlásenie. Následne, na dokončenie registrácie, bude Zákazník požiadaný o potvrdenie registračnej e-mailovej adresy v jeho prihlasovacom formulári. Zákazník má tiež možnosť aktivovať si vo svojom užívateľskom rozhraní dvojfaktorovú autorizáciu.

Pred vytvorením Projektu Zákazník uvedie, ktorý z ponúkaných balíkov služieb si vybral. V prípade, ak si Zákazník vybral niektorý z ponúkaných balíkov služieb, Zákazník v spolupráci s moderátorom vytvorí vzor Projektu s popisom zraniteľností a výšky odmien pre Etických hackerov ponúkaných v rámci tohto Projektu.

Pri prihlásení sa do Programu odporúčame vyplniť všetky informácie v profile Zákazníka vrátane fakturačných údajov nevyhnutných pre fakturáciu ceny balíkov služieb.

Všetky Projekty vytvorené Zákazníkmi sú zverejnené pre všetkých prihlásených Etických hackerov tak, aby mohli vyhľadávať zraniteľnosti a predkladať svoje oznámenia.

**Spracovanie oznámení**

Moderátor Hacktrophy posúdi každé oznámenie a ohodnotí jeho spôsobilosť a relevanciu.

Moderátor rozhodne o každom oznámení do 5 dní od jeho predloženia Etickým hackerom.

***Rozhodnutia moderátora o oznámení***

1. Moderátor akceptuje oznámenie bez výhrad:
* výška odmeny pre Etického hackera je stanovená na základe podmienok určených vo zverejnenom Projekte a kategórie zraniteľnosti vybranej Etickým hackerom, a potvrdenej moderátorom, ktorý musí definitívne schváliť kategóriu zraniteľnosti (a výšku odmeny);
* Zákazník dostane e-mailovú notifikáciu o úhrade odmeny za oznámenie o zraniteľnosti Etickému hackerovi realizovanej Hacktrophy;
* Zákazník má prehľad o celom priebehu opravy oznámenej zraniteľnosti v každom svojom zverejnenom Projekte online, prostredníctvom svojho užívateľského rozhrania, pričom je oprávnený aktívne sa zúčastňovať jednotlivých fáz opravy a komunikácie s Etickými hackermi vrátane zmeny stavu jednotlivých hlásení.
1. Moderátor odmietne oznámenie, lebo:
* oznámenie bolo vyhodnotené ako falošne pozitívne oznámenie;
* oznámenie je mimo rozsahu Projektu, v takom prípade je moderátor oprávnený určiť osobitnú odmenu v prípade, ak to bolo vopred dohodnuté so Zákazníkom;
* v prípade, ak bola určená osobitná odmena pre Etického hackera, Zákazník dostane e-mailovú notifikáciu o úhrade odmeny za oznámenie zraniteľnosti Etickému hackerovi realizovanej Hacktrophy;
* Zákazník má prehľad o celom priebehu opravy oznámenej zraniteľnosti v každom svojom zverejnenom Projekte online, prostredníctvom svojho užívateľského rozhrania, pričom je oprávnený aktívne sa zúčastňovať jednotlivých fáz opravy a komunikácie s Etickými hackermi vrátane zmeny stavu jednotlivých hlásení.

**Poznámky:**

V prípade, ak Etický hacker oznámi zraniteľnosť iného druhu, t.j. zraniteľnosť, ktorá nie je presne stanovená vo zverejnenom Projekte s výškou odmeny pre takú zraniteľnosť, definitívne o nej rozhodne Zákazník v spolupráci s moderátorom. V takom prípade sa hore uvedený postup aplikuje obdobne.

V prípade, ak Zákazníkovi nebudú v rámci Balíka „Na mieru“ poskytované služby moderátora, všetky oznámenia o zraniteľnostiach sa posielajú priamo Zákazníkovi, ktorý je povinný o každom oznámení rozhodnúť do 7 dní od jeho predloženia Etickým hackerom. Kategóriu zraniteľnosti oznámenej Etickým hackerom a výšku odmeny pre Etického hackera vyhodnocuje Zákazník a následne môže potvrdiť Hacktrophy, ktoré definitívne rozhodne o akceptácii, či odmietnutí oznámenia. Predchádzajúce ustanovenia týkajúce sa rozhodnutí o oznámeniach sa aplikujú obdobne.

Zákazník je výlučne zodpovedný za opravu oznámenej zraniteľnosti a konzultuje proces opravy s Etickým hackerom a prideleným moderátorom.

Na základe žiadosti Etického hackera môže Zákazník rozhodnúť o odhalení a zverejnení záverečnej správy. Zákazník je oprávnený odhalenie záverečnej správy odmietnuť bez udania dôvodu. Avšak, Zákazník sa zaväzuje rešpektovať, ak si Etický hacker neželá byť odhalený.

**Odmena Etického hackera**

1. Výška odmeny Etického hackera za platné oznámenie o zraniteľnosti je určená v každom zverejnenom Projekte Zákazníka, okrem prípadov, keď Projekt umožňuje oznamovať aj zraniteľnosti, ktoré nie sú presne stanovené vo zverejnenom Projekte (s označením „Other“), keď je odmena za oznámenie takej zraniteľnosti stanovená moderátorom.
2. Len oznámenia predložené v súlade s týmito podmienkami prihláseným Etickým hackerom v rozsahu podmienok zverejneného Projektu budú považované za platné oznámenie o zraniteľnosti. O akýkoľvek výnimkách musí výslovne a osobitne rozhodnúť Zákazník v spolupráci s moderátorom ako je uvedené v týchto podmienkach.

**Platobné podmienky a fakturácia**

1. Zákazník je povinný zaplatiť Hacktrophy cenu zvoleného balíka služieb na základe faktúry vystavenej Hacktrophy a doručenej Zákazníkovi. Hacktrophy vystaví a doručí faktúru Zákazníkovi na základe objednávky balíka služieb realizovanej Zákazníkom a potvrdenej Hacktrophy. Splatnosť faktúry je 7 dní.
2. V prípade, ak si Zákazník zvolí Balík „Na mieru“, resp. „Podľa seba“, Hacktrophy vystaví a doručí Zákazníkovi faktúru, na základe ktorej je Zákazník povinný zaplatiť Hacktrophy cenu služieb moderátora na príslušný mesiac, prípadne vopred na dlhšie časové obdobie podľa vzájomnej dohody a zriaďovací poplatok. Hacktrophy má zároveň nárok na províziu za poskytovanie ostatných služieb v rámci Balíka „Na mieru“, resp. „Podľa seba“. Provízia Hacktrophy predstavuje sumu vo výške 20 % z odmeny za platné oznámenie o zraniteľnosti určenej Zákazníkom vo zverejnenom Projekte (ďalej len “Provízia”). Záväzok Zákazníka zaplatiť odmenu za oznámenie o zraniteľnosti a Províziu a tomu zodpovedajúci nárok Hacktrophy na úhradu tejto odmeny a Provízie vzniká akonáhle bolo oznámenie o zraniteľnosti akceptované Zákazníkom a potvrdené Hacktrophy. Pri využívaní Balíka „Na mieru“, resp. „Podľa seba“ Zákazník dostane faktúru vydanú Hacktrophy so sumou odmeny za platné oznámenie o zraniteľnosti a so sumou Provízie do 7 dní po tom, ako bolo oznámenie akceptované Zákazníkom a schválené Hacktrophy. Splatnosť faktúry je 7 dní.
3. V prípade, ak Zákazník nezaplatí splatnú faktúru vydanú Hacktrophy podľa hore uvedených podmienok riadne a včas, Zákazník dostane e-mailovú notifikáciu a bude kontaktovaný telefonicky oprávneným zástupcom Hacktrophy so žiadosťou o úhradu v dodatočnej lehote 5 dní. V prípade, ak Zákazník neuhradí faktúru ani v dodatočnej lehote 5 dní, Zákazník bude dočasne vylúčený z Programu (každý Projekt zverejnený Zákazníkom bude pozastavený) za porušenie týchto podmienok.
4. V prípade omeškania s úhradou splatných záväzkov podľa týchto podmienok sa Zákazník zaväzuje zaplatiť Hacktrophy zmluvnú pokutu za omeškania vo výške 0,5 % z dlžnej sumy za každý deň omeškania.

**Skončenie účasti na Programe**

1. Zákazník je oprávnený skončiť účasť na Programe kedykoľvek bez udania dôvodu odstránením zverejneného Projektu.
2. Hacktrophy môže zmeniť alebo zrušiť Program kedykoľvek, z akéhokoľvek dôvodu.
3. Hacktrophy je oprávnená dočasne vylúčiť Zákazníka z Programu (t.j. pozastaviť každý Projekt zverejnený Zákazníkom) v prípade:
* Zákazník nezaplatil svoje splatné záväzky podľa týchto podmienok ani v dodatočnej lehote poskytnutej moderátorom,
* Zákazník porušil iné podmienky, právne predpisy platné v Slovenskej republike či v Európskej únii alebo dobré mravy.
1. Dočasné vylúčenie z Programu podľa bodu 3. vyššie bude trvať pokiaľ Hacktrophy nerozhodne, že Zákazník je schopný riadne a včas plniť svoje záväzky podľa týchto podmienok a preto môže vytvoriť a zverejniť Projekt v Programe.
2. Hacktrophy je oprávnená definitívne vylúčiť Zákazníka z Programu v prípade:
* Zákazník nezaplatil svoje splatné záväzky podľa týchto podmienok opakovane (najmenej dva krát),
* Zákazník konal podvodne, keď odmietol oznámenie o zraniteľnosti, ale tajne využil oznámenie na opravu oznámenej zraniteľnosti (podvádzanie),
* Zákazník závažne porušil iné podmienky, právne predpisy platné v Slovenskej republike alebo dobré mravy.
1. Skončenie účasti Zákazníka v Programe sa netýka práv a povinností, ktoré vznikli ku dňu skončenia.

**Ostatné podmienky**

1. Stranami tejto dohody sú Zákazník a Hacktrophy. Pred vstupom do Programu musí Zákazník súhlasiť s týmito podmienkami.
2. Zákazník berie na vedomie, že odhalenie zraniteľností v jeho Projektoch je v značnej miere podmienené stavom jeho aplikácií, určených na testovanie, nastavením Programu ako aj aktivitou a efektivitou Etických hackerov, ktoré Hacktrophy nemôže nijakým spôsobom ovplyvniť. Kúpou niektorého z balíkov služieb ponúkaných Hacktrophy nevzniká Zákazníkovi právny nárok na odhalenie určitého počtu zraniteľností.
3. Všetky rozhodnutia Hacktrophy v rámci tohto Programu sú konečné a záväzné.
4. Nárok Etického hackera na odmenu a nárok Hacktrophy na zaplatenie ceny balíkov služieb a Provízie, ktoré vznikli podľa týchto podmienok nie sú dotknuté v prípade, že daná zraniteľnosť už bola identifikovaná inou osobou v rámci iného bug bounty programu, v ktorom má Zákazník registrovanú aplikáciu / webovú službu, ktorá je predmetom Projektu zverejneného v Programe alebo inej formy testovania bezpečnosti (napr. interné testovanie či penetračný test).
5. Ak sa na tom dotknutí účastníci dohodnú a za podmienok stanovených všeobecne záväznými právnymi predpismi platnými v Slovenskej republike, môže byť cena balíka služieb, odmena za oznámenie zraniteľnosti Etickému hackerovi a Provízia zaplatená aj v niektorej z kryptomien.
6. Zákazník potvrdzuje, že je plne zodpovedný za opravu oznámenej zraniteľnosti a vykoná alebo zabezpečí všetky úkony nevyhnutné na opravu oznámenej zraniteľnosti vo vlastnom záujme čo najskôr. Hacktrophy nezodpovedá za akúkoľvek škodu, ktorá vznikne Zákazníkovi z dôvodu omeškania s opravou zraniteľnosti. Hacktrophy nezodpovedá za akúkoľvek škodu, ktorá vznikne z dôvodu zneužitia akejkoľvek zraniteľnosti, ktorá bola odhalená v aplikácií/webovej službe Zákazníka, ktorá je predmetom zverejneného Projektu.
7. Účasť Zákazníka v Programe nesmie porušovať žiadne právne predpisy, alebo narušiť, odhaliť alebo zneužiť akékoľvek údaje alebo prístup k údajom iných osôb. Zákazník musí dodržiavať právne predpisy pri vykonávaní všetkých činností spojených s Programom. Miestne právne predpisy môžu ustanoviť ďalšie obmedzenia.
8. Strany berú na vedomie a dohodli sa, že finančné odškodné nebude dostatočnou náhradou za akékoľvek porušenie týchto podmienok Zákazníkom alebo jeho zástupcom/ami a že Hacktrophy má nárok na osobitné plnenie ako náhradu za akékoľvek také porušenie, vrátane súdneho príkazu niečo konať či nekonať. Taká náhrada sa nepovažuje za jediný prostriedok náhrady škody za akékoľvek také porušenie, ale len jeden z prostriedkov náhrady škody, ktoré má Hacktrophy k dispozícii podľa právnych predpisov.
9. Vo vzťahu k právnej povahe akýchkoľvek potenciálnych výsledkov tvorivej duševnej činnosti vyvinutej Hacktrophy na základe prevádzky Programu alebo v súvislosti s ním (ďalej len “Autorské dielo”), ktoré sú predmetom autorskoprávnej ochrany, Zákazník si je v plnom rozsahu vedomý nasledovnej úpravy a právnej povahy Autorského diela: Na vytvorení Autorského diela sa podieľali spolupracovníci a obchodní partneri Hacktrophy pod vedením Hacktrophy. Autorské dielo sa považuje za spoločné dielo. Osobou, ktorá iniciovala vytvorenie a riadila a usmerňovala proces vytvorenia Autorského diela, je Hacktrophy. Osobnostné práva jednotlivcov zúčastňujúcich sa na tvorbe Autorského diela tým nie sú dotknuté. Majetkové práva k Autorskému dielu a všetkým jeho častiam vykonáva Hacktrophy vo vlastnom mene a na vlastný účet.
10. Vo vzťahu k právnej povahe akýchkoľvek potenciálnych vynálezov, ktoré sú predmetom patentu, úžitkových vzorov, dizajnov, ochranných známok alebo iných predmetov práva priemyselného vlastníctva, chránených podľa príslušných právnych predpisov, vytvorených Hacktrophy na základe prevádzky Programu (ďalej len „Priemyselné vlastníctvo”), Zákazník berie v plnom rozsahu na vedomie, že Hacktrophy vlastní a vykonáva všetky a akékoľvek práva k Priemyselnému vlastníctvu a všetkým jeho častiam.
11. Zákazník súhlasí, že Hacktrophy je oprávnená zverejniť obchodné meno a logo Zákazníka v zozname referencií na svojej webovej stránke a iných informačných kanáloch na účel informovania o obchodnej činnosti Hacktrophy v súvislosti s Programom. Zákazník tiež súhlasí, že Hacktrophy je oprávnená použiť anonymizované údaje získané pri prevádzke Programu (vrátane nálezov, marketingových údajov a pod.) na propagáciu, štatistické a vzdelávacie účely.
12. Zákazník a Hacktrophy sa zaväzujú zachovávať mlčanlivosť ohľadne obchodných a technických informácií, ktoré jedna strana poskytne druhej strane, a nevyužívať tieto informácie pre iné účely než je Program. Okrem toho sú zmluvné strany povinné zachovávať mlčanlivosť voči tretím osobám v súvislosti s obsahom tejto zmluvy a všetkými skutočnosťami, ktoré sa dozvedia v súvislosti s Programom.
13. Pre účely týchto podmienok pojem dôverné informácie znamená všetky údaje alebo informácie, ktoré sú známe výhradne jednej strane a nie sú všeobecne známe širokej verejnosti, či už tieto majú hmotnú alebo nehmotnú formu a bez ohľadu na to, kedy a akým spôsobom budú druhej strane poskytnuté, najmä:
* marketingové stratégie, plány, finančné informácie alebo prognózy, informácie o prevádzke, odhady predaja, obchodné zámery a hospodárske výsledky týkajúce sa minulej, súčasnej alebo budúcej podnikateľskej činnosti danej strany, jej pridružených osôb, dcérskych spoločnosti alebo sesterských spoločností;
* plány týkajúce sa produktov alebo služieb, ako aj zoznamy zákazníkov a dodávateľov;
* vedecké alebo technické informácie, vynálezy, návrhy, procesy, postupy, vzorce, vylepšenia, technológie alebo metódy;
* koncepcie, správy, údaje, know-how, polotovary, návrhy, vývojové nástroje, špecifikácie, počítačový software, zdrojový kód, objektový kód, diagramy, databázy, vynálezy, informácie a obchodné tajomstvá; a
* všetky ostatné informácie, ktoré by mali byť odôvodnene uznané za dôverné informácie zmluvnej strany. Dôverné informácie nemusia byť nepreskúmané, jedinečné, patentovateľné, chrániteľné autorským právom a nemusia tvoriť obchodné tajomstvo, aby mohli byť označené ako dôverné informácie. Strana berie na vedomie, že dôverné informácie sú špecifické pre druhú stranu a zaväzuje sa, že bude všetky dôverné informácie druhej strany pokladať za obchodné tajomstvo (ďalej len “**Dôverné informácie**”)
1. Strany sa dohodli, že Dôverné informácie budú bezpečne odovzdané iba vtedy, ak budú odovzdané v nasledujúcej forme:
* akékoľvek informácie uploadované Zákazníkom na webovú stránku Hacktrophy prostredníctvom https (s použitím potvrdeného certifikátu);
* všetky informácie poskytnuté zástupcovi druhej strany v písomnej forme v zapečatenej obálke označenej ako „Dôverné“;
* e-mailová komunikácia zašifrovaná protokolom S/MIME alebo PGP kľúčom (certifikátom) zástupcu druhej strany, ktorý tento otvorí špeciálne za týmto účelom;
* súbory zašifrované programami PGP alebo GPG za použitia štandardu OpenPGP. Šifrovacie heslo bude poskytnuté druhou stranou spôsobom opísaným vyššie;
* výslovne sa vylučuje odovzdávanie Dôverných informácií prostredníctvom SMS alebo nezašifrovaného e-mailu, prípadne ich umiestňovanie na internetové stránky alebo služby tretích osôb (napríklad Dropbox) v nezašifrovanej forme.
1. Zmluvné strany sa výslovne dohodli a berú na vedomie skutočnosť, že Dôverné informácie podliehajú ochrane za podmienok podľa týchto podmienok iba vtedy, ak budú odovzdané druhej strane v súlade s týmto článkom.
2. Tento Program pochádza zo Slovenskej republiky a oznámenia sú zbierané na počítačoch v Slovenskej republike. Tento Program sa spravuje právnym poriadkom Slovenskej republiky (vrátane priamo aplikovateľných aktov Európskej únie) a Zákazník súhlasí s výlučnou právomocou a príslušnosťou súdov v Slovenskej republike pre všetky spory, ktoré vzniknú v súvislosti s týmto Programom.

Hacktrophy vám ďakuje za vašu účasť v Programe.